Omstrede Sodwana-gastehuis glo onwettig bedryfAndre Slade en Katarina Križáni, bestuurder van die gastehuis. (Foto: Sodwana Bay Guest House) Die KwaZulu-Natalse LUR vir ekonomiese ontwikkeling en toerisme, Sihle Zikalala, het die aanklagte Woensdag teen André Slade by die plaaslike polisiestasie aanhangig gemaak. Maroela Media het vroeër berig Slade het ŉ herrie ontketen nadat hy op ŉ skriftelike besprekingsversoek van ene Sizakele Msimango gereageer het, deur te sê swart mense en regeringsamptenare is nie by sy gastehuis welkom nie. Slade het in latere onderhoude erken dat dit wel die beleid by sy gastehuis is. Bheko Madlala, woordvoerder van Zikalala, het Woensdag aan Maroela Media gesê die departement het reeds vasgestel Slade bedryf die gastehuis sonder die nodige lisensie en daarom vermoed hulle dat hy moontlik ook sy belastingverpligtinge ontduik. “Vandaar het ons die eerste twee aanklagte aanhangig gemaak. Die derde aanklag hou verband met Mnr. Slade se beweerde rassistiese beleid by die gastehuis,” het Madlala gesê. “Noudat die sake geopen is, verwag ons van die polisie om hul werk te doen deur al die bewerings deeglik te ondersoek en geregtigheid te laat geskied.” Madlala het gesê Zikalala en nog verteenwoordigers van die departement, het Woensdagoggend met sakeleiers in die gemeenskap vergader om te voorval te bespreek. “Dit was vir ons bemoedigend om te sien dat die gemeenskap ook nie saamstem met enige vorm van rassisme nie en wil saamwerk om alle rassistiese elemente te verwyder,” het hy gesê. Hy het gesê inwoners van die omgewing het ook ŉ memorandum aan Zikalala oorhandig, waarin hulle kwessies aanroer waarmee hulle ontevrede is. “Ons boodskap is duidelik: Rassisme sal nie geduld word in ons samelewing nie, veral nie in so ŉ belangrike sektor [soos toerisme] wat ŉ juweel in Suid-Afrika se kroon is nie,” het Madlala gesê. Lees alle vorige berigte oor die Sodwana Bay Guest House op Maroela Media.